
DISKUSSJONI DWAR IS-SAĦĦA MENTALI F’PAJJIŻNA - KONTINWAZZJONI

IĊ-CHAIRPERSON (Onor. Katya de Giovanni, Chairperson tal-Kumitat Permanenti dwar l-Affarijiet Soċjali): Nilqagħkom għal din il-laqgħa konġunta bejn il-Kumitat Permanenti dwar l-Affarijiet Soċjali u l-Kumitat Permanenti dwar is-Saħħa, fejn se nkomplu bid-diskussjoni dwar is-saħħa mentali f’pajjiżna. Illum għandna r-rapport dwar l-istrateġija nazzjonali għall-prevenzjoni tas-suwiċidji f’Malta 2025-2030 u jekk m’hemmx aktar korrezzjonijiet fuqu jew xi punti oħra li nixtiequ nqajmu ngħaddu sabiex naqblu fuqu. Hemm xi kummenti? 

ONOR. ROMILDA ZARB (Chairperson tal-Kumitat Permanenti dwar is-Saħħa): Min-naħa tiegħi m’għandix aktar xi nżid. Il-mod ta’ kif ġie ppreżentat ir-rapport wara l-aħħar laqgħa konġunta li kellna, għalija jirrifletti dak kollu li ddiskutejna. Għaldaqstant min-naħa tiegħi qiegħda naqbel ma’ dan ir-rapport. Grazzi.

IĊ-CHAIRPERSON: Hemm xi kummenti oħra? (Onor. Membri: Le) Tajjeb wisq. Mela nistgħu nikkonfermaw li r-rapport qiegħed jiġi approvat. Issa ngħaddu kopja tiegħu lill-Ministru tas-Saħħa u Anzjanità Attiva, l-Ministru Jo Etienne Abela. Ma jidher li għandna xejn aktar fuq l-aġenda u allura nista’ nagħlaq is-seduta hawnhekk. Nirringrazzjakom. 

Fit-3.32 p.m. il‑Kumitat aġġorna għal data li kellha tiġi komunikata aktar tard.
